Bitinėlio ežeras
Kartą, tai buvo labai seniai, Šiauliams grėsė didelis pavojus. Mat iš kaži kur atslinko didžiulis debesis vandens, ir žmonės bijojo, kad jis neužlietų tada dar mažo miesto. Vienam iš gyventojų prisisapnavo, kad tas kabantis ore vanduo liks nepavojingas tik tada, kai kas nors įspės to debesies vardą. Na, ir spėjo žmonės! Bet niekam nevyko įspėti. Kadangi šis debesis leido iš savęs ypatingus garsus, panašius į bitės bembimą, tai viena moteriškė pasakė: 

– Kas gi čia bus, kad tas debesis bembia ir bembia lyg koks bitinėlis! 

Kai tik tą pasakė, debesis kuo ramiausiai nusėdo greta miesto, ir iki šiol tebėra toje vietoje ežeras, Bitinėliu vadinamas.
 
Padavimai
Padavimai apie ežerus